ट्यूनिशिया में स्थिति अराजक, नए उत्तराधिकारी ने ली शपथ  
आबिदीन ने देश छोड़ते समय एक राज्यादेश पर हस्ताक्षर किया था जिसके अनुसार राष्ट्रपति की अंतरिम शक्ति प्रधानमंत्री मोहम्मद गनूशी को मिलती है।
ट्यूनिशिया में बेरोजगारी और भ्रष्टाचार को लेकर हुए व्यापक जनविद्रोह की वजह से राष्ट्रपति जीन अल आबिदीन बिन अली के पद छोड़ने के बाद संसद के स्पीकर फउद मेबाजा ने उनके अंतरिम उत्ताधिकारी के रूप में शपथ ली। यहां कई स्थानों पर अभी भी स्थिति अराजक बनी हुई है।  आबिदीन ने देश छोड़ते समय एक राज्यादेश पर हस्ताक्षर किया था जिसके अनुसार राष्ट्रपति की अंतरिम शक्ति प्रधानमंत्री मोहम्मद गनूशी को मिलती है। तब ऐसी संभावना जताई जा रही थी कि आबिदीन अपने पद पर जल्द ही वापस लौट सकते हैं।  ट्यूनिशिया की संवैधानिक अदालत ने कहा है कि राष्ट्रपति ने उचित कारणों के लिए सत्ता छोड़ी है और देश में दो महीने के भीतर जब तक चुनाव नहीं हो जाते तबतक संसद के निचले सदन के नेता देश की बागडोर संभालेंगे। इस कथन के अनुसार ही स्पीकर को फिलहाल सत्ता सौंपी गई है।